**NACIONALNI KOMITET ICOM SRBIJA**

**KOMISIJA ZA DODELU NAGRADE NK ICOM SRBIJA**

Komisija za dodelu Nagrade Nacionalnog komiteta ICOM Srbija (u daljem tekstu Komisija) u sastavu: Dimitrije Tadić, predsednik i članovi Julka Kuzmanović Cvetković, Veselinka Kastratović Ristić, Dragana Eremić i Luka Kulić, nakon zaključenja Konkursa za dodeljivanje Nagrade i Poziva za dodeljivanje Zahvalnice u 2022. godini, u periodu od 30. marta do 28. aprila 2022. godine, održala je nekoliko sastanaka.

Prvi sastanak održan je 30. marta u online formatu, odmah nakon isteka roka za prijave za Nagradu NK ICOM Srbija, putem aplikacije icomsrbijanagrada.com. Na njemu je konstatovano da je softver zabeležio 112 prijava, ali je konstatovano da 64 konkursne prijave nisu validne. Komisija je bila saglasna da 48 prijava (u sve četiri kategorije) uvrsti kao zvanične kandidate čiji celokupan material se objavljuje na sajtu icomnagrada.com. Ujedno, na ovom sastanku, Komisija je jednoglasno izabrala Dimitrija Tadića za predsednika Komisije.

Drugi sastanak održan je 11. aprila, na kojem su razmotrene metode i strategije rada Komisije, kao i posebni kriterijumi i prioriteti za dodeljivanje nagrade.

U Muzeju Jugoslavije u Beogradu Komisija je 23. aprila 2022. godine održala sastanak na kojem je definisana lista predloga za nominacije u svim kategorijama i dodatno je debatovano o kriterijumima i prioritetima za dodeljivanje nagrade.

U cilju pripreme Izveštaja o radu Komisije usledila je razmena mišljenja putem telefonskih razgovora i elektronske prepiske.

Četvrti sastanak održan je 27. aprila, na kojem je izvršeno bodovanje kandidovanih i sastavljen je spisak nominovanih, kao i zapisnik i Izveštaj o radu Komisije.

Poslednji, peti, sastanak Komisije održan je 28. aprila na kojem je definitivno ustanovljena lista Nominovanih i usaglašen prosečan broj bodova za sve Nominovane u svakoj od kategorija.

Komisija je konstatovala da su kandidati dostavili potrebne materijale: prijava, preporuka, kataloge izložbi u pdf formatu, foto dokumentaciju muzejskih programa u video formatu, promotivni i dokumentarni video materijali, TV prikazi, prilozi i emisije objavljene na televizijskim kanalima, prikazi, kritike, prilozi i recenzije objavljeni u štampanim medijima, prikazi i prilozi objavljeni u digitalnim (online) medijima. Komisija smatra da je nov način konkurisanja koji podrazumeva digitalnu aplikaciju veoma osavremenila i olakšala proces konkurisanja, kako kandidatima i članovima Komisije, tako i komunikacionom timu u smislu lakšeg i jednostavnijeg postavljanja materijala na zvaničnu internet stranicu Nagrade. Konkursni formular takođe je pozitivna novina budući da uniformno i pregledno predstavlja sve aspekte konkursnih prijava.

Komisija je utvrdila da su u konkursnom roku za dodeljivanje Nagrade stigli predlozi za sledeće kandidate:

**I MUZEJ GODINE:**

1. Zavičajni muzej Knjaževac
2. Muzej savremene umetnosti, Beograd
3. Narodni muzej Zrenjanin
4. Galerija Matice srpske, Novi Sad
5. Muzej nauke i tehnike – Beograd
6. Narodni muzej Kruševac
7. Spomen-zbirka Pavla Beljanskog, Novi Sad
8. Rančićeva kuća, Centar za kulturu Grocka - ustanova kulture opštine Grocka
9. Etnografski muzej Beograd

**II MUZEJSKI STRUČNJAK GODINE:**

1. Stanojka Milivojević, muzejska savetnica, istoričarka, Narodni muzej Užice
2. Dr Marko Stojanović, muzejski savetnik, etnolog/antropolog, Etnografski muzej Beograd
3. Milena Milošević Micić, muzejska savetnica, istoričarka umetnosti, Zavičajni muzej Knjaževac
4. Olivera Skoko, viša kustoskinja, istoričarka umetnosti, Narodni muzej Zrenjanin
5. Svetlana Mitić, Žaklina Ratković, muzejske savetnice, istoričarke umetnosti, Muzej savremene umetnosti Beograd
6. Msc Una Popović, viša kustoskinja, istoričarka umetnosti, Muzej savremene umetnosti Beograd
7. Zorica Atić, kustoskinja, istoričarka umetnosti, Centar za kulturu Grocka

**III PROJEKAT GODINE:**

1. *Muzeju na dar: Poklon zbirka porodice Кrstić-Milikić*, Autorka: Aleksandra Jovanović, Narodni muzej Šabac
2. *Užice u drinskoj banovini: Кulturno-prosvetne i ekonomske veze Užica i Sarajeva kao centra Drinske banovine 1929-1941*. Autori: Nemanja Obradović, Stanojka Milivojević, Narodni muzej Užice
3. *Кulturni život u Užicu između dva rata 1919-1941*. Autori: Stanojka Milivojević, Nemanja Obradović, Dijana Ristović, Narodni muzej Užice
4. *Konzervacija i rekonstrukcija VITA statue*, Zavičajni muzej Župe.
5. *Život – San – Smrt. Evropski okviri srpskog simbolizma*. Autori: Snežana Mišić, Igor Borozan, Galerija Matice srpske, Novi Sad
6. *Vladimir Veličković: Figura kao izraz egzistencije*. Autorke: Svetlana Mitić, Žaklina Ratković, Muzej savremene umetnosti u Beogradu
7. *Кonzervacija i restauracija (monumentalne) slike Кrunisanje cara Dušana Paje Jovanovića*. Autorski tim: konzervatorska služba Narodnog muzeja Srbije, Narodni muzej Srbije
8. *Zenitistima celoga sveta. Iz zaostavštine Ljubomira Micića u Narodnom muzeju u Beogradu*. Autorka: Gordana Stanišić, Narodni muzej Srbije
9. *Efekat pregleda*. Autori: Zoran Erić, Blanka de la Tore, Muzej savremene umetnosti Beograd
10. *Heterotopija*. Autorka: Suzana Ranđelović, Narodni muzej Leskovac
11. *Iskustvo u gužvi: retrospektivna izložba Goranke Matić*, Autorka: Una popović, Muzej savremene umetnosti Beograd
12. *Jasenovac – logor smrti, zemlja živih*. Autori: Darko Nikolić i Bogdan Španjević, Galerija Štab
13. *Kada je zanat bio zlatan*. Autorka: Lila Drobac Krstić, Narodni muzej Aranđelovac
14. *Prometeji novog veka*. Autorke: Ana Panić, Jovana Nedeljković, Muzej Jugoslavije
15. *Merak mi je... Hedonizam u delima iz Zbirke likovne umetnosti Narodnog muzeja Zrenjanin*. Autorka: Olivera Skoko, Narodni muzej Zrenjanin
16. *Pobednici - zrenjaninski paraolimpijci*. Autorke: Aleksandra Đukić, Duška Kolarov, Ivana Arađan, Narodni muzej Zrenjanin
17. *Fabrike nameštaja u Zrenjaninu: Između industrije i primenjene umetnosti*. Autor: Dejan Vorgić, Narodni muzej Zrenjanin
18. *Ars pharmaceutica. Stalna postavka Gradskog muzeja Vršac*. Autorka: Ljiljana Bakić, Zgrada najstarije vršačke apoteke Kod Spasitelja (Zum Salvator) – depadans Gradskog muzeja Vršac
19. *Lubarda - jedna priča*. Autorke: Jelena Кnežević, Dina Pavić, Ana Panić, Velika galerija Doma vojske Srbije
20. *Hladno oružje srednjovekovne zbirke Narodnog muzeja Niš*. Autor: Slobodan Mitić, Narodni muzej Niš, Galerija Sinagoga
21. *Simbol(i) grada: remek-dela srpskog modernizma u službi reprezentacije lokalne zajednice*. Stevan Martinović, Narodni muzej u Smederevskoj Palanci
22. *Dragoslav Živković - priča o zavičaju*. Autorka: Milena Milošević Micić, Galerija Zavičajnog muzeja Knjaževac
23. *Prepoznavanje 5*. Autori: Biljana Grković, Ljubiša Simović, Julka Marinković, Milica Todorović, Ljiljana Karadžić, Svilen Stefanov, Narodni muzej Kraljevo; Umetnička galerija Kruševac
24. *O fabrikama i radnicima: Industrijsko nasleđe Srbije*. Autori: Ada Vlajić, Jovana Nedeljković, Rifat Kulenović, Radovan Cukić, Muzej Jugoslavije, Muzej nauke i tehnike

**IV PUBLIKACIJA GODINE:**

1. *Muzej naivne umetnosti „Ilijanum" Šid: Prvih pedeset godina 1971-2021.* Radovan Sremac, Muzej naivne umetnosti „Ilijanum" Šid
2. *Bosiljevi kraljevi, kraljice, junaci i vile.* Radovan Sremac, Muzej naivne umetnosti „Ilijanum" Šid
3. *Kabineti čudesa u svetu umetnosti*. Milena Jokanović, Centar za muzeologiju i heritologiju, Filozofski fakultet Univerziteta u Beogradu
4. *Naš muzej filma: stalna postavka Jugoslovenske kinoteke / Our film museum: the permanent exhibition of the Yugoslav Film Archive*. Мilja Jelenić, Jelena Milenković, Marijana Cukućan, Ivana Milinković, Aleksandar Erdeljanović, Božidar Marjanović, Jugoslovenska kinoteka
5. *Manastir Svetog Nikole u Toplici: arheološka istraživanja*. Emina Zečević, Narodni muzej u Beogradu
6. *Diskretni šum peščanika: baština i njene nauke*. Milan Popadić, Centar za muzeologiju i heritologiju Filozofskog fakulteta Univerziteta u Beogradu
7. *Pedeset priča iz Muzeja u doba korone*. Priređivači: dr Tatjana Bugarski, Veselinka Marković, Aleksandar Medović, Muzej Vojvodine, Novi Sad
8. *Baština Bogorodice Ljeviške i očuvanje pamćenja*. Jelena Pavličić Šarić, Fakultet umetnosti Univerziteta u Prištini sa privremenim sedištem u Kosovskoj Mitrovici

**V ZAHVALNICA:**

Za zahvalnicu NK ICOM Srbija predloženi su:

* + - 1. Nikola Stojanović, Univerzitet u Nišu – Elektronski fakultet. Predlog: Aleksandra Mirić, arhitekta konzervator, naučni saradnik.
      2. Smiljana Popov, *Beograd za početnike*. Predlog: Jelena Savić, viša kustoskinja, Etnografski muzej u Beogradu.

​

**IZVEŠTAJ O RADU KOMISIJE SA OBRAZLOŽENJEM ZA NAGRADU I ZAHVALNICE NK ICOM SRBIJA U 2022. GODINI ZA REZULTATE POSTIGNUTE U 2021. GODINI**

​ Verujući da su novi način izbora za godišnju Nagradu NK ICOM Srbija i nova pravila za prijavljivanje na konkurs podstakla kolege da se prijave, Komisija je sa zadovoljstvom konstatovala da je ukupno pristiglo 48 prijava: 9 kandidata za Muzej godine, 7 kandidata za Stručnjaka godine, 24 kandidata za Projekat godine, 8 kandidata za Publikaciju godine, kao i 2 predloga za Zahvalnicu.

U skladu sa Pravilnikom o dodeljivanju godišnje Nagrade NK ICOM Srbija, član 10, članovi Komisije su sve pristigle prijave zasebno i nezavisno jedan od drugog pregledali i ocenili u okviru maksimalnih 30 bodova. Radeći samostalno kao i na zajedničkim sastancima, Komisija je konstatovala da predloženi raspored bodova (član 10) afirmiše međunarodnu/ regionalnu i međuinstitucionalnu saradnju što je u skladu sa osnovnim ciljevima NK ICOM Srbija. Međutim, međunarodna saradnja, nažalost, nije u dovoljnoj meri zastupljena usled pandemije izazvane Korona virusom. Ipak, realizovane su kvalitetne inicijative koje su se oslanjale na unutrašnje kapacitete muzeja i prethodna godina je pokazala da je muzejska delatnost u Srbiji bila produktivna u teškim okolnostima pandemije. Inicijativa koju posebno treba istaći, a koja je uspela da u nepovoljnim uslovima ostvari veoma uspešnu međuinstitucionalnu i međunarodnu saradnju je projekat *Život – San – Smrt. Evropski okviri srpskog simbolizma.*

Кomisija je bila uverenja da je uspostavljanje kriterijuma i principa rada bilo neophodno zbog oblikovanja osnovne strategije delovanja, kao i zbog kvalitativne procene velikog broja pristiglih prijava.

Pravilnik o dodeljivanju godišnje Nagrade Nacionalnog komiteta ICOM Srbija definiše način bodovanja i kriterijume za dodelu nagrade, a to su:

* Značaj i aktuelnost plasiranih tema kroz kandidaturu, kvalitet sadržaja rada, inovativnost u pristupu struci, inovativnost modela prezentacije ukupnog rada: do 15 bodova
* Sprovođenje aktivnosti samo u okvirima sopstvene ustanove: do 5 bodova
* Ostvarena međuinstitucionalna saradnja: do 5 bodova
* Ostvarena međunarodna saradnja (verifikovana ugovorima o saradnji, zvaničnom razmenom, ili uspostavljena kroz regionalne i međunarodne fondove): do 5 bodova

Komisija se u svom radu rukovodila i posebnim kriterijumima i prioritetima za svaku od kategorija nagrade, kao i sledećim vrednosnim kriterijumima:

* Doprinos unapređenju razumevanja savremenih ideja i jezika muzejske delatnosti, kao i kritičko razmatranje muzejskih praksi i, generalno, kulture u savremenim društvenim, političkim i medijskim okolnostima.
* Doprinos razvoju društvene kohezije – borba protiv predrasuda i stereotipova, status pojedinca u društvu, interkulturni dijalog, ljudska prava, ekološka pitanja i dr.

Posebna pažnja bila je usmerena na prijave koje pored visokog muzeološkog kvaliteta, promovišu savremene forme i izraze u muzejskoj praksi i progresivno menjaju postojeće stanje u kulturi i društvu, na lokalnom, regionalnom i širem planu.

Veselinka Kastratović Ristić, Dragana Eremić i Luka Kulić izuzeli su se od glasanja za kandidate sa kojima su profesionalno povezani.

Smatrajući da proces konkurisanja reprezentativno oslikava stanje muzejske produkcije, Komisija je mišljenja da je potrebno ulagati dalje napore za unapređenje muzejskog sistema u Srbiji. U tom cilju, Кomisija preporučuje usvajanje novijih znanja i veština iz oblasti osnovnih delatnosti muzejskih ustanova (istraživanje, konzervacija i restauracija muzejskih predmeta, primarna i sekundarna dokumentacija, prezentacija i interpretacija, inovativni kustoski pristupi i muzejski menadžment) čime bi se ujedno pospešilo umeće sastavljanja i podnošenja dokumentacije za buduće konkurse.

Detaljnim uvidom u pristigle prijave i pregledanjem linkova ka dodatno ponuđenim sadržajima Komisija je ustanovila da određeni broj kandidata (kategorija: muzej godine i projekat godine) nije jasno i potpuno predstavio svoj rad te su na taj način umanjili svoja realna dostignuća. Komisija predlaže kandidatima da prilikom konkurisanja naredne godine, podrobnije obrazlože aktivnosti koje se tiču razvoja publike i promotivnih aktivnosti, kao i da detaljnije opišu koncept delovanja muzejskih ustanova i projekata, kako bi se jasno istakla organska veza između strategija delovanja i realizovanih aktivnosti.

Кomisija takođe preporučuje organizaciju javnih razgovora o sistemu i politikama nagrađivanja ali i o drugim temama značajnim za muzejski sistem, te debata, prezentacija, seminara i konferencija i drugih edukativnih aktivnosti, kako bi se pospešio razvoj muzejske scene. Od posebnog interesa je i dalji razvoj regionalne, evropske i međunarodne, ali i međuinstitucionalne saradnje muzejskih stručnjaka i ustanova u Srbiji.

**I MUZEJ GODINE**

Oslanjajući se na Pravilnik o dodeli godišnje Nagrade NK ICOM Srbija, u svom radu, komisija se rukovodila i posebnim kriterijumima i prioritetima:

* Kapaciteti ustanove (finansijski, tehnički, ljudski) u odnosu na postignute rezultate
* Broj i kvalitet realizovanih aktivnosti (stalne postavke, izložbe, projekti, prateći programi, promotivne aktivnosti)
* Inovativnost u pristupu promišljanja ustanove u odnosu na muzejsku scenu i društveno okruženje
* Razvoj publike i rad sa lokalnim zajednicama (diverzifikacija publike i određivanje ciljnih grupa, razvijanje nove i negovanje „lojalne“ publike, otvorenost ustanove)
* Pomaci u odnosu na dosadašnji rad
* Prepoznatljivost delovanja ustanove
* Doprinos razvoju intersektorske saradnje (javni, civilni i privatni sektor) i interresorne saradnje (kultura-prosveta, kultura-turizam, kultura-ekonomija, kultura-zdravstvo, i dr.)
* Doprinos kvalitetnoj i savremeno koncipiranoj realizaciji projekata retrospektivnog karaktera od značaja za kulturnu sredinu i njeno pamćenje
* Jačanje kapaciteta, umrežavanje i profesionalizacija rada organizacija i profesionalaca u kulturi
* Kvalitet i savremenost internet stranice ustanove (sadržaj, dizajn)
* Kvalitet i savremenost postavki izložbi i vizuelnog identiteta ustanove

Ceneći sve navedene kriterijume i prioritete Komisija je nominovala sledeće muzeje za nagradu Muzej godine:

* Etnografski muzej Beograd

U godini u kojoj Etnografski muzej u Beogradu slavi 120 godina postojanja, izvedeni su značajni infrastrukturi radovi - sanacija fasade, ugradnja solarnih ploča na krovu muzeja, napravljen je toalet za osobe sa invaliditetom. Delatnost muzeja izdvaja se i po inovacijama u funkcionisanju muzeja (sređivanje fonda, mobilne aplikacije za stalnu postavku, novi sajt sa prvi put dostupnom onlajn prodavnicom, uveden WiFi, uvedeno mesto sa opremom za povijanje beba, plaćanje karticama) i realizaciji aktivnosti (ostvarena saradnja sa Gradskom organizacijom slepih Beograda, digitalne mape etnografskih oblasti Srbije, interaktivna mapa sa predmetima iz fonda muzeja, pokrenuta je edicija Nematerijalno kulturno nasleđe, Centru za nematerijalno kulturno nasleđe povereni su poslovi centralne ustanove za očuvanje nematerijalnog kulturnog nasleđa). Takođe, ostvarena je međuinstitucionalna saradnja sa srodnim ustanovama u Srbiji, Crnoj Gori i Jermeniji.

* Galerija Matice srpske, Novi Sad

Galerija Matice srpske iz Novog Sada ostvarila je značajne rezultate – digitalizacija, inventarisanje i popunjavanje zbirke novim akvizicijama, inovacije u prezentaciji zbirke i, generalno, izlagačkoj, ali i izdavačkoj delatnosti, i nastavila je da izrazito osvešćeno radi na participativnosti ustanove i razvoju publike. Rad Galerije takođe karakterišu visoki standardi u razvoju naučne misli, prepoznatljivost delovanja i sofisticiran vizuelni identitet, kao i uspešna intersektorska (Fondacija Novi Sad 2022, kompanije), regionalna i međunarodna saradnja (u 2021. godini ostvarena je značajna saradnja sa srodnim ustanovama iz Beča, Zagreba, Osijeka, kao i gostovanje u Temišvaru).

* Muzej nauke i tehnike – Beograd

Muzej nauke i tehnike iz Beograda prepoznatljiv je po svojoj izuzetno bogatoj i osmišljenoj programskoj delatnosti koja se ogleda u značajnom broju visokokvalitetnih realizovanih izložbi, projekata, videoprodukciji i drugim digitalnim sadržajima, pratećim programima. Primenjujući koncept “muzej-kao-laboratorija”, postigao je zavidan nivo komunikativnosti i tako, savremenim pristupima ostvario participativan odnos, kako sa publikom, tako i sa spoljnim saradnicima. Impresivan spisak saradnika sa srodnim ustanovama (drugi muzeji, mnogobrojni fakulteti, Centar za promociju nauke) i ustanovama drugih sektora i resora (kompanije, zanatske radnje, Ministarstvo unutrašnjih poslova, Nacionalni centar za kriminolističku forenziku) svedoče o nesvakidašnjoj otvorenosti ustanove.

* Narodni muzej Kruševac

Narodni muzej Kruševac posebno se izdvojio po svom zalaganju za poboljšanje uslova za čuvanje predmeta i njihovu digitalnu obradu, kao i za nabaku različitih digitalnih alata za uspešniju i savremeniju muzejsku komunikaciju. Značajne aktivnosti bile su usmerene i na konzervaciju velikog broja muzealija i obogaćivanje bibliotečkog fonda. Muzej je u svom radu ambiciozno koristio savremenu umetnost za diverzifikaciju aktivnosti i komunikaciju sa “netipičnim” ciljnim grupama.

* Narodni muzej Zrenjanin

Narodni muzej Zrenjanin istakao se po veoma ambicioznom pristupu u realizaciji impresivnog broja aktivnosti (izložbe, izdavačka delatnosti, prateći programi), međuinstitucionalnoj i međunarodnoj saradnji (muzej Vojvodine, Glasnik muzeja Banata, Etnografski muzej u Beogradu, različite organizacije iz Slovenije, Rumunije, Austrije i Grčke). Muzej je izuzetno prepoznatljiv po svojoj participativnosti i izuzetnoj otvorenosti prema lokalnim zajednicama, ujedno uvažavajući multikulturalnost sredine.

**II MUZEJSKI STRUČNJAK GODINE**

Oslanjajući se na Pravilnik o dodeli godišnje Nagrade NK ICOM Srbija, u svom radu, komisija se rukovodila i posebnim kriterijumima i prioritetima:

* Broj i kvalitet realizovanih aktivnosti u različitim profesionalnim poljima (izložbe, projekti, stručni i naučni tekstovi, uredništvo različitih publikacija, promotivne aktivnosti)
* Inovativnost u pristupu promišljanja delovanja u odnosu na muzejsku scenu i društveno okruženje
* Razvoj publike i rad sa lokalnim zajednicama (diverzifikacija publike i određivanje ciljnih grupa, razvijanje nove i negovanje „lojalne“ publike)
* Pomaci u odnosu na dosadašnji rad muzejskih stručnjaka
* Razvoj intersektorske saradnje (javni, civilni i privatni sektor) i interresorne saradnje (kultura-prosveta, kultura-turizam, kultura-ekonomija, kultura-zdravstvo, i dr.)
* Doprinos kvalitetnoj i savremeno koncipiranoj realizaciji projekata retrospektivnog karaktera od značaja za kulturnu sredinu i njeno pamćenje
* Jačanje kapaciteta, umrežavanje i profesionalizacija rada organizacija i profesionalaca u kulturi

Za kategoriju Muzejskog stručnjaka godine Komisija je cenila broj i kvalitet realizovanih aktivnosti u različitim profesionalnim poljima (izložbe, projekti, stručni i naučni tekstovi, uredništvo različitih publikacija i promotivne aktivnosti). Predložene su koleginice i kolege koje su realizacijom izložbi i izradom kataloga ili prateće monografije zavidnog kvaliteta postavili nove standarde u muzejskoj delatnosti. Inovativni izbor tema, oslanjanje na muzejske resurse i novi pristup nasleđu ali i nematerijalnoj baštini, kao i stručni i naučni radovi koje su objavili koleginice i kolege opredelilo je Komisiju da za Muzejskog stručnjaka godine budu nominovani:

* Marko Stojanović, muzejski savetnik, etnolog/antropolog, Etnografski muzej Beograd

Sofisticiranost pristupa kustoskoj profesiji i interpretaciji kulturne baštine i muzejskog fonda značajne su odlike profesionalnog delovanja Marka Stojanovića. Izrazito vešta interpretacija, čak i potencijalno neatraktivnih muzealija i njihova prezentacija putem uspešnih kustoskih postupaka i vizuelno atraktivnih izlagačkih praksi, čine njegov rad stručno relavantnim i učinkovitim u razvoju muzejske publike.

* Milena Milošević Micić, muzejska savetnica, istoričarka umetnosti, Zavičajni muzej Knjaževac

Muzejski rad Milene Milošević Micić izdvaja se po istrajnosti i ambicioznosti delovanja, kao i u insistiranju na visokim profesionalnim standardima i savremenim pristupima kustoskog delovanja i razvijenim konceptima u praksi. Veliki broj različitih realizovanih aktivnosti i otvorenost za saradnju značajne su odlike njenog profesionalnog rada.

* Stanojka Milivojević, muzejska savetnica, istoričarka, Narodni muzej Užice

Profesionalni rad Stanojke Milivojević odlikuje se izuzetnim kapacitetima za istrajan i dosledan istraživački muzejski rad. Raznovrsnost njenog delovanja i senzibilisanost za savremena i „drugačija čitanja“ istorije čine njen rad veoma značajnim za šire društvene zajednice.

* Una Popović, viša kustoskinja, istoričarka umetnosti, Muzej savremene umetnosti Beograd

Muzejski rad Une Popović svedoči o istrajnom i ambiciznom delovanju – realizovala je veliki broj aktivnosti, kao što su istraživanja, prezentacija i interpretacija umetničkog fonda muzeja, uređivanje publikacija, pisanje tekstova, realizacija izložbi savremenih umetnika i dr. Njen rad se izdvaja profilisanošču i kritičkim sagledavanjem kustoskog pristupa, kao i savremenošću izlagačkih praksi.

* Zorica Atić, kustoskinja, istoričarka umetnosti, Centar za kulturu Grocka

Izuzetna komunikativnost, preispitivanje i promišljanje muzejskih prosedea, kao i kontinuirana briga o razvoju publike osnovne su odlike profesionalnog delovanja Zorice Atić. Njena spremnost za saradnju sa različitim akterima iz polja kulturne baštine ali i savremene kulture, čime se ujedno ukazuje na neophodnost povezivanja različitih praksi i na, donekle uvrežene „neprirodne“ podele (kulturna baština – savremena kultura), impresivan broj realizovanih aktivnosti i istrajnost u istraživačkom i kustoskom radu putokaz su koji nam ona nudi, ne samo za lični i institucionalni razvoj, već i za razvoj ustanova skromnih resursa i kapaciteta.

**III PROJEKAT GODINE**

​ Najveći broj prijava – ukupno 24 kandidata – pristigao je za kategoriju Projekat godine.

Sve pristigle prijave svedoče o kvalitetno osmišljenim inicijatavama, a prema obimu i načinu realizovanja različitim projektima. Zato je Komisija, po temi i metodu rada slične i uporedive projekte grupisala u pet grupa.

Formirane su grupe: (1) Retrospektive, (2) Novo čitanje umetničkog fonda – Fenomeni, (3) Konzervacija i istraživanje fonda, (4) Kulturna, politička privredna i društvena istorija – Pogled na društvo i (5) “Netipične muzejske prakse” – Iskorak u “drugo”. Ovakvim strukturiranjem projekata su i manji po obimu ali značajni projekti dobili šansu da budu nominovani. Komisija je za svaku od navedenih grupa odabrala po jedan projekat.

Oslanjajući se na Pravilnik o dodeljivanju godišnje Nagrade Nacionalnog komiteta ICOM Srbija, u svom radu, komisija se rukovodila i posebnim kriterijumima i prioritetima:

* Broj i kvalitet realizovanih aktivnosti (izložbe, radionice, govorni programi, prezentacije i drugi prateći programi)
* Inovativnost u pristupu promišljanja delovanja u odnosu na muzejsku scenu i društveno okruženje
* Razvoj publike i rad sa lokalnim zajednicama (određivanje ciljnih grupa, promotivne aktivnosti)
* Pomaci u odnosu na dosadašnji rad ustanove i/ili muzejskog stručnjaka
* Razvoj intersektorske saradnje (javni, civilni i privatni sektor) i interresorne saradnje (kultura-prosveta, kultura-turizam, kultura-ekonomija, kultura-zdravstvo, i dr.)
* Doprinos kvalitetnoj i savremeno koncipiranoj realizaciji projekata retrospektivnog karaktera od značaja za kulturnu sredinu i njeno pamćenje
* Jačanje kapaciteta, umrežavanje i profesionalizacija rada organizacija i profesionalaca u kulturi
* Kvalitet i savremenost postavki izložbi i vizuelnog identiteta projekta

U različitim kategorijama realizovani su izuzetni projekti. U kategoriji Retrospektive, posebno treba pomenuti projekat *Figura kao izraz egzistencije*, zbog izuzetno posvećenog rada na retrospektivnom sagledavanju života i rada značajnog umetnika, kao i ostvarenih saradnji sa mnogobrojnim ustanovama i pojedincima u zemlji i inostranstvu. U kategoriji Novo čitanje umetničkog fonda – Fenomeni posebno izdvajamo projekat *Zenitistima celoga sveta*, zbog kustoskog pristupa u osmišljavanju i veoma visokih, savremenih standarda realizacije, odnosno vizuelnog identiteta. Takođe, izdvaja se i projekat *Simbol(i) grada. Remek-dela srpskog modernizma u službi reprezentacije lokalne zajednice*, zbog načina na koji je tretirano identitetsko pitanje jednog malog grada u Srbiji i razumevanja (istorijata) težnje lokalne zajednice da sopstveni identitet afirmiše kao lokalni, ali ne i periferni, ali i zbog objektivnog i angažovanog nastojanja autora da preispita prošlost „sopstvene“ ustanove. U kategoriji izložbi koje se temelje na muzejskom fondu izdvajamo *Kad je zanat bio zlatan.* Ova izložba je dokumentovanjem procesa rada revitalizovala nasleđe koje je u izumiranju. U kategoriji Kulturna, politička privredna i društvena istorija – Pogled na društvo među projektima svakako treba izdvojiti projekte *Kulturno prosvetne i ekonomske veze Užica i Sarajeva, i Pobednici-zrenjaninski paraolimpijci,* zbog izuzetno sofisticiranog pristupa temi i njene važnosti za razvoj društvene kohezije i interkulturnog dijaloga, kao i zbog opsežnog istraživačkog rada. U okviru kategorije Konzervacija i istraživanje fonda, posebno se izdvaja projekat *Кonzervacija i restauracija (monumentalne) slike Кrunisanje cara Dušana Paje Jovanovića,* po izuzetno zahtevnom pristupu realizaciji – markantan format umetničkog dela, značajan umetnik, kompleksnost konzervatorskog postupka. Komisija izražava nadu da će strukovno udruženje konzervatora prepoznati vrednost projekta i adekvatno valorizovati. U kategoriji “Netipične muzejske prakse” – Iskorak u “drugo”, izdvaja se projekat *Efekat pregleda,* zbog promišljanja o pristupima političkoj ekologiji i shvatanja umetnosti kao sredstva protesta i razvijanja svesti o mogućoj ekološkoj estetici.

Minuciozno sagledavajući svaki projekat, Komisija je ceneći kvalitet i savremenost postavki izložbi i vizuelni identitet projekta, pored ambicioznijih ostvarenja, uočila i ona, po obimu manja, koja su bazirana na saradnji u okviru lokalne zajednice. Neki projekti, naizgled, usko tematizovani, zapravo su kontekstualizovani u univerzalne priče. Sa žaljenjem što mora da se ograniči samo na pet projekata, Komisija za Projekat godine nominuje:

* *Iskustvo u gužvi: retrospektivna izložba Goranke Matić*

Autorka: Una Popović, Muzej savremene umetnosti Beograd

Projekat podrazumeva profilisan kustoski pristup umetničkom stvaralaštvu umetnice zavidne biografije, kao i ambiciozan profesionalni zahvat u predstavljanju i interpretaciji dugogodišnjeg umetničkog stvaralaštva umetnice. Projekat se takođe izdvaja po obimnom sprovedenom istraživanju i visokim standardima postavke izložbe. Dodatni kvalitet projekta tiče se tretiranja fotografije kao ravnopravnog umetničkog medija i njegove muzealizacije od strane najreprezentativnije ustanove savremene umetnosti na nacionalnom nivou.

* *Merak mi je... Hedonizam u delima iz Zbirke likovne umetnosti Narodnog muzeja Zrenjanin*

Autorka: Olivera Skoko, Narodni muzej Zrenjanin

Projekat se bavi primamljivom temom koja je suptilno ali jasno obrađena, i okviru kojeg su prikazana umetnička dela viđena na nov način i komparirana sa drugim delima slične tematike. Osmišljenim kustoskim pristupom uspešno se interpretira i aktuelizuje deo umetničke zbirke muzeja, koji se ujedno efikasno koristi za komunikaciju i razvoj publike, te kreiranje atraktivnih promotivnih aktivnosti i pratećih programa.

* *Muzeju na dar: Poklon zbirka porodice Кrstić-Milikić*

Autorka: Aleksandra Jovanović, Narodni muzej Šabac

Projekat ukazuje na značaj „živog" odnosa muzeja sa publikom i lokalnim zajednicama, sa kojima uspostavalja dinamičnu komunikaciju o muzealizaciji svakodnevnog života, potrebi društvenog pamćenja od značaja za zajednicu na lokalnom i nacionalnom nivou, kao i o promišljanju istorije putem mikro-narativa i porodičnih istorija kojima se sagledava i tumači širi istorijski okvir. Veoma ambiciozan projekat, koji je zahtevao višegodišnje zalaganje za izuzetno brojnu akviziciju, rezultirao je i pokretanjem pitanja o adekvatnosti uslova čuvanja muzealija u depou muzeja i potencijalnom rešavanju jednog od najznačajnih problema sa kojima se generalno susreću muzejske ustanove u Srbiji.

* *O fabrikama i radnicima: Industrijsko nasleđe Srbije*

Autori: Ada Vlajić, Jovana Nedeljković, Rifat Kulenović, Radovan Cukić, Muzej Jugoslavije, Muzej nauke i tehnike

Značaj projekta ogleda se u međuinstitucionalnoj saradnji dva muzeja u njegovom koncipiranju i realizaciji, opsežnom istraživanju, savremenom kustoskom pritupu, temi koja nije u dovoljnoj meri istražena i interpretirana, kao i po uključivanju drugih muzejskih ustanova i pojedinaca u njegovu realizaciju. Projekat nudi specifičan okvir za sagledavanje kompleksnosti društvenih odnosa i moguće savremene interpretacije nasleđa i fenomena industrijalizacije u Srbiji i Jugoslaviji.

* *Prepoznavanje 5*

Autori: Biljana Grković, Ljubiša Simović, Julka Marinković, Milica Todorović, Ljiljana Karadžić, Svilen Stefanov, Narodni muzej Kraljevo; Umetnička galerija Kruševac

Projekat *Prepoznavanje 5* svojim višegodišnjim trajanjem pokazuje vitalnost i zrelost u radu sa savremenim umetnicima, razvijajući lokalne umetničke scene i značajno doprinoseći demetropolizaciji kulture. Projekat takođe ukazuje na moguće pravce delovanja muzeja u korišćenju savremenog stvaralaštva za sopstveni razvoj i širenje uticaja na društvo. Osim navedenih nosilaca, projekat se proširio i na regionalnu saradnju i time značajno dobio na kvalitetu.

**IV PUBLIKACIJA GODINE**

​ U kategoriji Publikacija godine predloženo je osam publikacija stručnog i naučnog karaktera. Komisija, s jedne strane, uvažava činjenicu da je za muzejsku delatnost važan i potreban rad na stručnim publikacijama u formi kataloga izložbe ili zbirke i da je za to potrebno više godina strpljivog rada. S druge strane, izrazito je važan i novi pristup očuvanju baštine ili preispitivanja metodoloških istraživanja nasleđa.

Oslanjajući se na Pravilnik o dodeli godišnje Nagrade NK ICOM Srbija, u svom radu, komisija se rukovodila i posebnim kriterijumima i prioritetima:

* Stručni ili naučni doprinos publikacije
* Inovativnost u pristupu promišljanja delovanja u odnosu na muzejsku scenu i društveno okruženje
* Pomaci u odnosu na dosadašnji rad autora publikacije
* Doprinos kvalitetnoj i savremeno koncipiranoj realizaciji projekata retrospektivnog karaktera od značaja za kulturnu sredinu i njeno pamćenje
* Jačanje kapaciteta, umrežavanje i profesionalizacija rada organizacija i muzejskih stručnjaka
* Kvalitet i savremenost vizuelnog identiteta publikacije (tehničko uređivanje i doprinos razvoju grafičke kulture)
* Kvalitet promotivnih aktivnosti

Radeći u skladu sa Pravilnikom i ceneći stručni pristup, relevantnost teme i doprinos muzejskoj delatnosti, Komisija je odlučila da nominuje za Publikaciju godine:

* *Baština Bogorodice Ljeviške i očuvanje pamćenja*

Autorka: Jelena Pavličić Šarić. Izdavač: Fakultet umetnosti Univerziteta u Prištini sa privremenim sedištem u Kosovskoj Mitrovici

Naučna monografija autorke se na specifičan način bavi očuvanjem pamćenja i preispitivanjem modela baštinjenja, sa osvrtom na prakse zaštite kroz vreme, na manastir Bogorodice Ljeviške, vezujući teorijske modele sa terenskim i arhivskim istraživanjem. Značaj monografije leži i u samom pristupu kustoskim, konzervatorskim i kopističkim praksama, kojima se do sada pružano izuzetno malo pažnje. „Postavljajući spomeničko nasleđe u rakurs heritološke nauke, znatno širi od pojedinačnih okvira istorije umetnosti, istorije arhitekture, crkvene istorije, istorije društvenog života i tako dalje, ono produbljuje dosadašnja saznanja o Bogorodici Ljeviškoj, daje zamašan doprinos interpretaciji baštine i pruža osnovu za unapređenje prakse zaštite spomeničkog nasleđa.“ (D. Vojvodić)

* *Diskretni šum peščanika: baština i njene nauke*

Autor: Milan Popadić, Izdavač: Centar za muzeologiju i heritologiju Filozofskog fakulteta Univerziteta u Beogradu

Knjiga *Diskretni šum peščanika: baština i njene nauke* Milana Popadića bavi se poimanjem baštine na vanredno inovativan i intelektualno provokativan način, pružajući nove uvide u prožimanje nauke, teorije, baštine i heritoloških praksi. Dodatna vrednost teksta ogleda se u komunikativnom stilu pisanja, pri tome neodstupajući od naučnih znanja i metoda. Knjigu odlikuje izrazito „Tekst knjige *Diskretni šum peščanika: Baština i njene nauke* je tekst zrelog naučnika, velikog erudite, duboko promišljenih rečenica… Autor spaja u sebi više talenata, kao što i nauka o baštini spaja više naučnih disciplina.“ (D. Korolija Crkvenjakov)

* *Kabineti čudesa u svetu umetnosti*

Autorka: Milena Jokanović. Izdavač: Centar za muzeologiju i heritologiju, Filozofski fakultet Univerziteta u Beogradu

Publikacija *Kabineti čudesa u svetu umetnosti* bavi se poređenjem radova savremenih umetnika sa fenomenom kabineta čudesa. Odabrane radove naše umetnicke prakse autorka je ubedljivo valorizovala. Zahvaljujući predanom istraživanju i dobrim poznavanjem savremene muzeologije autorka je ponudila nove rezultate i zanimljive zaključke. „U svoje analize Milena B. Jokanović je unela veliko znanje, predana istraživanja, odlično vladanje teorijskim postavkama savremene muzeologije, tako da njeni zaključci dovode do ubedljivih, novih, izvanredno zanimljivo pisanih i dragocenih rezultata.“ (I. Subotić)

* *Manastir Svetog Nikole u Toplici: arheološka istraživanja*

Autorka: Emina Zečević, Izdavač: Narodni muzej u Beogradu

Monografija *Manastir Svetog Nikole u Toplici: arheološka istraživanja* predstavlja originalnu naučnu studiju koja se zasniva na analizi arheološke građe i dokumentacije nastale tokom godina istraživanja. Publikacija nastoji da da odgovor na neka do sad nerešena pitanja koja se tiču izgradnje crkve. Monografija predstavlja rezultat visegodišnjeg rada autorke.  „U celini posmatano, uložen je ogroman napor da se na jednom mestu sabere i analizira ranije nesistematizovana dokumentacija, kao i da se detaljno obradi sačuvan arheološki materijal, do sada gotovo nepoznat čak i usko stručnoj javnosti.“ (D. Radičević)

* *Naš muzej filma: stalna postavka Jugoslovenske kinoteke / Our film museum: the permanent exhibition of the Yugoslav Film Archive*

Autori: Мilja Jelenić, Jelena Milenković, Marijana Cukućan, Ivana Milinković, Aleksandar Erdeljanović, Božidar Marjanović. Izdavač: Jugoslovenska kinoteka

Publikacija *Naš muzej filma* je katalog stalne postavke koja predstavlja istoriju filmskog stvaralaštva. Pored predstavljanja predmeta sa izložbe, katalog obuhvata i najznačajnija glumačka i rediteljska imena. Katalog je odličnog dizajna, vrlo dobro ilustrovan i obuhvata istorijat Yu kinoteke ali i kinomatografske industrije. „Publikacija Muzeja filma potvrđuje priču o izložbi - u transmedijalnom izmeštanju i pripovedanju - kao konačni čin ucelinjenja delovanja Jugoslovenske kinoteke usaglašen sa savremenim muzeološkim teorijama i redefinisanjima muzeja i kustoske prakse.“ (N. Daković)

**V ZAHVALNICA**

Komisija predlaže da Zahvalnica bude dodeljena svim predloženima zbog profesionalnog pristupa i praćenja muzejske delatnosti i oslanjanja u svom radu na muzejska ostvarenja.

* + - 1. Nikola Stojanović, Univerzitet u Nišu – Elektronski fakultet. Predlog: Aleksandra Mirić, arhitekta konzervator, naučni saradnik.
      2. Smiljana Popov, *Beograd za početnike*. Predlog: Jelena Savić, viša kustoskinja, Etnografski muzej u Beogradu.

U Beogradu, 28. aprila 2022. godine

Dimitrije Tadić

Predsednik Komisije za dodelu

Nagrade NK ICOM Srbija